Gedagte vir die dag: Tekens?Foto: pixabay.com Julle mag nie die geduld van die Here julle God op die proef stel … nie. Julle moet die gebooie van die Here julle God, sy verordeninge en sy voorskrifte … stiptelik gehoorsaam. (Deuteronomium 6:16-17) Daar staan ook geskrywe: Jy mag die Here jou God nie op die proef stel nie. (Matteus 4:7) Ek glo die Here praat op kreatiewe en wonderbaarlike maniere met ons. Ons moet egter versigtig wees om nie sy arm te wil draai of Hom op die proef te probeer stel, deur onder andere tekens te vra wanneer ons iets wil hê nie. God is nie ons towenaar en ons kan Hom nooit manipuleer nie. Baie mense verlang bonatuurlike en dramatiese tekens van die Here, maar die interessante is dat God Hom gewoonlik eerder deur ’n fluistering openbaar. Ons lees in die Nuwe Testament dat wonders of wondertekens mense in elk geval nie oortuig het om in God te glo nie. Die Fariseërs het byvoorbeeld Jesus se wonders aanskou, maar steeds nie in Hom geglo nie. As jy antwoorde soek is dit dalk tyd om voor God stil te raak, maar in vandag se gejaagde lewe is dit makliker gesê as gedoen. ’n Mens sukkel om God se stem in die geroesemoes te hoor. Wees geduldig, ondersoek die Bybel en luister. Natuurlik kan die Here benewens die Bybel met ons deur ander gelowiges praat – dit het al met my gebeur dat die Here dinge op my hart lê terwyl ek na ’n preek luister, ek is al bemoedig deur ’n boodskap op Radio Kansel, ’n vriendin het onlangs vir my ’n vertroostende SMS op net die regte oomblik gestuur. Ek glo hierdie was geleenthede waar die Here met my gepraat en my deur mense bemoedig het. Wees egter versigtig, sommige mense misbruik die woorde “die Here het vir my gesê.” Miskien soek jy vandag ’n antwoord van die Here wat ’n belangrike besluit betref wat jy moet neem? Vra die Here om jou in jou besluite te lei, Hy gee gewoonlik ’n mens ’n diepe vrede oor die beste besluit. Hy sal vir jou “deure laat oopgaan” in die rigting waar Hy jou wil gebruik.